钦定古今图书集成/明伦汇编/家范典/第015卷 > 书经 > 《大诰》
## 钦定古今图书集成/明伦汇编/家范典/第015卷 > 书经 > 《大诰》

王曰：“若昔，朕其逝，朕言艰，日思若考作室，既底法，厥
子乃弗肯堂，矧肯构厥父菑？厥子乃弗肯播，矧肯获
厥考翼？其肯曰‘予有后弗弃基’？肆予曷敢不越卬敉
宁王大命？”

〈蔡注〉昔，前日也，犹《孟子》“昔者”之昔，若昔我之欲往。我亦谓其事之难而日思之矣，非轻举也。以作室喻之，父既底定广狭高下，其子不肯为之堂基，况肯为之造屋乎？以耕田喻之，父既反土而菑矣，其子乃不肯为之播种，况肯俟其成而刈获之乎？考翼，父敬事者也。为其子者如此，则考翼其肯曰：我有后嗣，弗弃我之基业乎？盖武王定天下，立《经》陈纪，如作室之底法，如治田之既菑。今三监叛乱，不能讨平以终武王之业，则是不肯堂，不肯播，况望其肯构肯获，而延绵国祚于无穷乎？武王在天之灵，亦必不肯自谓其有后嗣，而不弃坠其基业矣。故我何敢不及我身之存，以抚存武王之大命乎？